SAUK versmoor Afrikaans subtiel
Onderwerp: SAUK versmoor Afrikaans subtiel Mon Aug 16, 2010 3:52 pm
Die sogenaamde nasionale uitsaaier, die SAUK – of dan die SABC, soos die nuwe regering dit graag genoem wil hê – het weer op Afrikaans toegeslaan, en dit lyk vir my niemand het dit agtergekom nie. Altans, nie waarvan ek bewus is nie.
Op SABC3 was daar soggens tussen 06:30 en 07:00 'n nuusbulletin in Afrikaans. Baie mooi en baie lekker, dankie, uitsaaier. Ek het nou een oggend op dié kanaal ingeskakel om na die nuusbulletin te kyk, maar daar was net 'n herhaling van ou Engelse programme.
Een telefoonoproep na die SAUK, en wat hoor ek? "Nee, meneer, dié Afrikaanse bulletin is gestaak. Jy moet maar self vir SABC3 vra hoekom."
Ja, hoekom, SABC3?
Tydens die Wêreldbeker-sokkertoernooi was die gort ook in verskeie kringe gaar oor die slagspreuk "Feel it. It is here". RSG is nou so gaaf om bykomende lesse in verskeie skoolvakke vir gr. 12-leerders aan te bied, maar o tog, die advertensie daarvoor word afgesluit met, raai, "Feel it. The SABC is here". Kan julle tog nie 'n slag na die ou waardes terugkeer en nét Afrikaans praat nie? Moet ons tevrede wees met dié subtiele versmoring van Afrikaans?